ไฟแนนซ์ทูเดย์
โดย...ใจฮิน
26 มี.ค. 2558

โดย...ใจฮิน
...สมหมาย ภาษี รมว.คลัง ในฐานะศิษยานุศิษย์อาวุโส วัดทุ่งเศรษฐี ได้รับเกียรติเป็นประธานเปิดโครงการ “การประกวดถ่ายภาพมหาเจดีย์รัตนะ-เจดีย์แห่งสามโลกธาตุ วัดทุ่งเศรษฐี” เพื่อเป็นการประชาสัมพันธ์การท่องเที่ยวให้คนรู้จักวัดนี้ที่มีความสวยงามและมีความหมายทางธรรมอย่างลึกซึ้งผ่านสถาปัตยกรรมของวัด สมหมาย เล่าว่า เป็นศิษย์วัดนี้ตั้งแต่เป็นข้าราชการชั้นผู้น้อย และได้นำธรรมะมาใช้ในชีวิต รวมถึงการใช้บริหารงานประเทศอยู่ตลอดเวลา
...คณะกรรมการปฏิรูปภาษีชุดใหญ่ที่สมหมายตั้งขึ้น จะมีการประชุมสัปดาห์หน้า เพื่อสรุปรายละเอียดของ ร่าง พ.ร.บ.ภาษีที่ดินและสิ่งปลูกสร้าง เพื่อให้ฝ่ายต่างๆ ที่เกี่ยวข้องแสดงความคิดเห็นกันในวงกว้างต่อไป ก่อนที่จะเสนอให้รัฐบาลเดินหน้าต่อไปให้ได้ภายในปีนี้
...สมชัย สัจจพงษ์ อธิบดีกรมศุลกากร ในฐานะประธานธนาคารออมสิน จะแถลงปรับโครงสร้างธนาคารออมสินครั้งใหญ่ในวันนี้ เพื่อกระชับการบริหารให้มีประสิทธิภาพมากขึ้น โดยหลังจากปรับโครงสร้างก็ถึงคิว ชาติชาย พยุหนาวีชัย ผู้อำนวยการธนาคารออมสิน จะเดินหน้าธนาคารออมสินยุคใหม่เต็มสูบ
...การประชุมคณะรัฐมนตรี (ครม.) สัญจร ที่ อ.หัวหิน คลังเตรียมเสนอยกเครื่องกฎหมายภาษีกรมสรรพสามิตโดยให้มีการปรับจากการเก็บภาษีจากราคาหน้าโรงงาน หรือราคาสำแดงนำเข้ามาเป็นราคาขายปลีก ซึ่งจะทำให้การเก็บภาษีของกรมสรรพสามิตเพิ่มขึ้นจากเดิมถึง 30% หรือ 1 แสนล้านบาท
qq...ด้าน รังสรรค์ ศรีวรศาสตร์ ปลัดกระทรวงการคลัง กำลังปวดหัวกับปัญหาในธนาคารอิสลามแห่งประเทศไทย (ไอแบงก์) ที่ยิ่งแก้ยิ่งแย่ จนคิดไม่ตกว่าจะแก้ไขอย่างไรดี ทำให้ฐานะของไอแบงก์ยิ่งนับวันยิ่งทรุด หาทางฟื้นฟูไม่ได้เพิ่มมากขึ้นทุกวัน